b'\n_START_ARTICLE_\nMonsin enkelit\n_START_PARAGRAPH_\nMonsin enkelit ovat joukko enkeleit\xc3\xa4, jotka laajalle levinneen legendan mukaan suojelivat brittil\xc3\xa4isi\xc3\xa4 sotilaita Monsin taistelussa ensimm\xc3\xa4isen maailmansodan alussa.\n_START_SECTION_\nTaustaa\n_START_PARAGRAPH_\nMonsin taistelussa 22.\xe2\x80\x9323. elokuuta 1914 Brittil\xc3\xa4inen siirtoarmeija taisteli huomattavasti suurempaa saksalaisjoukkoa vastaan ja k\xc3\xa4rsi raskaita tappioita. Britit onnistuivat vet\xc3\xa4ytym\xc3\xa4\xc3\xa4n parempiin puolustusasemiin Marnejoelle ja estiv\xc3\xa4t Ranskan 5. armeijan joutumisen saarrostuksiin. Taistelua on kuvailtu Britanniassa myyttisill\xc3\xa4 termeill\xc3\xa4 ja verrattu Agincourtin taisteluun satavuotisessa sodassa.\n_START_SECTION_\nLegenda\n_START_PARAGRAPH_\nPian taistelun j\xc3\xa4lkeen The Evening News -lehdess\xc3\xa4 julkaistiin kirjoitus \xe2\x80\x9dThe Bowmen\xe2\x80\x9d, jonka oli kirjoittanut walesilainen kirjailija Arthur Machen. Kirjoituksessa aavemaiset jousimiehet Agincourtin taistelusta saapuvat Monsiin sen j\xc3\xa4lkeen, kun er\xc3\xa4s brittisotilas on huutanut Pyh\xc3\xa4n Yrj\xc3\xb6n nime\xc3\xa4. Jousimiehet tuhosivat saksalaisen sotajoukon. Monet lukijat uskoivat tarinan todeksi, vaikka Machen ei itse miss\xc3\xa4\xc3\xa4n vaiheessa v\xc3\xa4itt\xc3\xa4nyt sen olevan totta. Er\xc3\xa4s pappi kertoi Machenille, ett\xc3\xa4 on erehdys luulla tarinaa fiktioksi. Seuraavaan kev\xc3\xa4\xc3\xa4seen menness\xc3\xa4 tarinasta liikkui jo useita versioita, joissa muun muassa kerrottiin kaatuneiden saksalaisten ruumiista l\xc3\xb6ytyneen nuolenk\xc3\xa4rjist\xc3\xa4 syntyneit\xc3\xa4 haavoja. Saksalaisten julmuudet Belgiassa lis\xc3\xa4siv\xc3\xa4t brittien uskoa, ett\xc3\xa4 Jumala on sodassa Britannian puolella.'